盤車圖
作者：歐陽修
朝代：宋

paragraphs: 淺山嶙嶙，亂石矗矗，山石磽聱車碌碌。
山勢盤斜隨澗谷，側轍傾轅如欲覆。
出乎兩崖之隘口，忽見百里之平陸。
坡長坂峻牛力疲，天寒日暮人心速。
楊襃忍饑官太學，得錢買此纔盈幅。
愛其樹老石硬，山回路轉。
高下曲直，橫斜隱見。
妍媸嚮背各有態，遠近分毫皆可辨。
自言昔有數家筆，畫古傳多名姓失。
後來見者知謂誰，乞詩梅老聊稱述。
古畫畫意不畫形，梅詩詠物無隱情。
忘形得意知者寡，不若見詩如見畫。
乃知楊生真好奇，此畫此詩兼有之。
樂能自足乃爲富，豈必金玉名高貲。
朝看畫，暮讀詩，楊生得此可不饑。